b'\n_START_ARTICLE_\nGyn\xc4\x97jas baud\xc5\xbeiamajame procese\n_START_SECTION_\nNeteis\xc4\x97tas gynybos priemones naudojan\xc4\x8dio gyn\xc4\x97jo nu\xc5\xa1alinimas\n_START_PARAGRAPH_\nIkiteisminio tyrimo metu prokuroras, o teismo proceso metu byl\xc4\x85 nagrin\xc4\x97jantis teismas, nustat\xc4\x99, kad gyn\xc4\x97jas naudoja neteis\xc4\x97tas gynybos priemones, turi teis\xc4\x99 nu\xc5\xa1alinti gyn\xc4\x97j\xc4\x85. Tokiu atveju kvie\xc4\x8diamas ar paskiriamas kitas gyn\xc4\x97jas._NEWLINE_Gyn\xc4\x97jas ir \xc4\xaftariamasis prokuroro nutarim\xc4\x85 d\xc4\x97l gyn\xc4\x97jo nu\xc5\xa1alinimo gali apsk\xc5\xb3sti ikiteisminio tyrimo teis\xc4\x97jui; \xc5\xa1is privalo skund\xc4\x85 i\xc5\xa1nagrin\xc4\x97ti per 3 dienas. Teismo nutart\xc4\xaf d\xc4\x97l gyn\xc4\x97jo nu\xc5\xa1alinimo gyn\xc4\x97jas ir kaltinamasis gali apsk\xc5\xb3sti.\n_START_SECTION_\nGyn\xc4\x97jo kvietimas ir paskyrimas\n_START_PARAGRAPH_\nIkiteisminio tyrimo pareig\xc5\xabnas, prokuroras ir teismas privalo i\xc5\xa1ai\xc5\xa1kinti \xc4\xaftariamajam ir kaltinamajam jo teis\xc4\x99 tur\xc4\x97ti gyn\xc4\x97j\xc4\x85 nuo sulaikymo ar pirmosios apklausos momento ir suteikti galimyb\xc4\x99 \xc5\xa1ia teise pasinaudoti. D\xc4\x97l \xc4\xaftariamojo ar kaltinamojo pra\xc5\xa1ymo tur\xc4\x97ti gyn\xc4\x97j\xc4\x85 arba d\xc4\x97l gyn\xc4\x97jo atsisakymo sura\xc5\xa1omas protokolas._NEWLINE_\xc4\xaetariamasis, kaltinamasis ir nuteistasis turi teis\xc4\x99 pasirinkti ir pasikviesti sau tinkam\xc4\x85 gyn\xc4\x97j\xc4\x85. \xc4\xaetariamojo, kaltinamojo ar nuteistojo pavedimu gyn\xc4\x97j\xc4\x85 gali pakviesti j\xc5\xb3 atstovai pagal \xc4\xafstatym\xc4\x85 arba kiti asmenys, kuriems \xc4\xaftariamasis, kaltinamasis ar nuteistasis tai paveda._NEWLINE_Jei \xc4\xaftariamasis, kaltinamasis ar nuteistasis pra\xc5\xa1o u\xc5\xbetikrinti gyn\xc4\x97jo dalyvavim\xc4\x85 ir gyn\xc4\x97jo dalyvavimas n\xc4\x97ra b\xc5\xabtinas ar privalomas kitais \xc4\xafstatym\xc5\xb3 numatytais atvejais, ikiteisminio tyrimo pareig\xc5\xabnas, prokuroras ar teismas i\xc5\xa1ai\xc5\xa1kina \xc4\xaftariamajam, kaltinamajam ar nuteistajam teis\xc4\x97s \xc4\xaf valstyb\xc4\x97s garantuojam\xc4\x85 teisin\xc4\x99 pagalb\xc4\x85 \xc4\xafgyvendinimo tvark\xc4\x85._NEWLINE_Tais atvejais, kai \xc4\xaftariamojo, kaltinamojo ar nuteistojo pasirinktas gyn\xc4\x97jas daugiau kaip 3 dienas i\xc5\xa1 eil\xc4\x97s negali dalyvauti procese, ikiteisminio tyrimo pareig\xc5\xabnas, prokuroras ir teis\xc4\x97jas turi teis\xc4\x99 pasi\xc5\xablyti \xc4\xaftariamajam, kaltinamajam ar nuteistajam pasikviesti kit\xc4\x85 gyn\xc4\x97j\xc4\x85, o jei \xc5\xa1ie to nepadaro, privalo paskirti gyn\xc4\x97j\xc4\x85. Jeigu \xc4\xaftariamojo, kaltinamojo ar nuteistojo pasirinktas gyn\xc4\x97jas negali per \xc5\xa1e\xc5\xa1ias valandas atvykti dalyvauti pirmojoje apklausoje arba apklausoje d\xc4\x97l su\xc4\x97mimo pagr\xc4\xafstumo, ikiteisminio tyrimo pareig\xc5\xabnas, prokuroras ar teismas turi teis\xc4\x99 pasi\xc5\xablyti \xc4\xaftariamajam, kaltinamajam ar nuteistajam \xc4\xaf \xc5\xa1i\xc4\x85 apklaus\xc4\x85 pasikviesti kit\xc4\x85 gyn\xc4\x97j\xc4\x85, o jei \xc5\xa1ie to nepadaro, privalo paskirti gyn\xc4\x97j\xc4\x85. Pagal \xc5\xa1i\xc4\x85 dal\xc4\xaf gyn\xc4\x97jas yra paskiriamas neatsi\xc5\xbevelgiant \xc4\xaf ginamojo norus tur\xc4\x97ti konkret\xc5\xb3 advokat\xc4\x85. Naujo gyn\xc4\x97jo paskyrimas netrukdo bylos procese dalyvauti asmens anks\xc4\x8diau pasirinktam gyn\xc4\x97jui.\n_START_SECTION_\nGyn\xc4\x97jo atsisakymas\n_START_PARAGRAPH_\n\xc4\xaetariamasis ar kaltinamasis bet kuriuo proceso metu turi teis\xc4\x99 atsisakyti gyn\xc4\x97jo, i\xc5\xa1skyrus LR BPK 433 straipsnyje numatyt\xc4\x85 atvej\xc4\xaf. Atsisakyti gyn\xc4\x97jo leid\xc5\xbeiama tik paties \xc4\xaftariamojo ar kaltinamojo iniciatyva. D\xc4\x97l gyn\xc4\x97jo atsisakymo sura\xc5\xa1omas protokolas._NEWLINE_Ikiteisminio tyrimo pareig\xc5\xabnui, prokurorui ir teismui neprivalomas nepilname\xc4\x8dio arba asmens, kuris d\xc4\x97l fizini\xc5\xb3 ar psichini\xc5\xb3 tr\xc5\xabkum\xc5\xb3 negali pats pasinaudoti teise \xc4\xaf gynyb\xc4\x85, taip pat proceso kalbos nemokan\xc4\x8dio asmens ar asmens, \xc4\xaftariamo ar kaltinamo sunkaus ar labai sunkaus nusikaltimo padarymu, kai d\xc4\x97l bylos sud\xc4\x97tingumo ar didel\xc4\x97s apimties arba kitais atvejais kyla abejoni\xc5\xb3 d\xc4\x97l \xc5\xa1io asmens galimyb\xc4\x97s pasinaudoti teise \xc4\xaf gynyb\xc4\x85, pareik\xc5\xa1tas atsisakymas gyn\xc4\x97jo._NEWLINE_Atsisakymas gyn\xc4\x97jo neatima i\xc5\xa1 \xc4\xaftariamojo, kaltinamojo ar nuteistojo teis\xc4\x97s v\xc4\x97liau bet kuriuo proceso metu v\xc4\x97l tur\xc4\x97ti gyn\xc4\x97j\xc4\x85.'